กทม. พร้อมฉีดวัคซีนโควิด ให้ปชช. 7 กลุ่มโรคประจำตัว 6 เขตติดสมุทรสาคร
กทม. พร้อมฉีดวัคซีนโควิด ให้ปชช. 7 กลุ่มโรคประจำตัว 6 พื้นที่เสี่ยง ติดสมุทรสาคร
กทม. พร้อมฉีดวัคซีนโควิด ให้ปชช. 7 กลุ่มโรคประจำตัว 6 พื้นที่เสี่ยง ติดสมุทรสาคร
16 มี.ค. 2564

ผู้สื่อข่าวรารายงานว่า เมื่อวันที่ 15 มี.ค.64 พล.ต.อ.อัศวิน ขวัญเมือง ผู้ว่าราชการกรุงเทพมหานคร (กทม.) เปิดเผยว่า หลังจากที่กรุงเทพมหานครได้ฉีดวัคซีนป้องกันโรคโควิด-19 ให้กับบุคลากรทางการแพทย์และเจ้าหน้าที่ผู้ปฏิบัติงานบริการด่านหน้า ในระยะแรกไปแล้ว ในระยะต่อไปนี้ กทม. จะฉีดวัคซีนให้กับกลุ่มเสี่ยงที่หากติดเชื้อแล้วจะมีอาการรุนแรงมากกว่าผู้อื่น ซึ่งประชาชนกลุ่มเสี่ยงที่จะได้รับวัคซีนจะต้องมีคุณสมบัติครบ 3 ข้อ ดังนี้
1.เป็นผู้มีที่มีโรคประจำตัว 7 กลุ่มโรค ได้แก่ 1) โรคทางเดินหายใจเรื้อรังรุนแรง เช่น ปอดอุดกั้นเรื้อรัง 2) โรคหัวใจและหลอดเลือด 3) โรคไตเรื้อรัง ระยะที่ 5 4) โรคหลอดเลือดสมอง 5) โรคมะเร็งทุกชนิดที่อยู่ระหว่างการรักษาด้วยเคมีบำบัด รังสีบำบัด และภูมิคุ้มกันบำบัด 6) โรคเบาหวาน และ 7) โรคอ้วน
2.รักษาพยาบาลในโรงพยาบาลพื้นที่เสี่ยงติดกับจังหวัดสมุทรสาคร 6 เขต ได้แก่ เขตบางขุนเทียน เขตบางบอน เขตหนองแขม เขตจอมทอง เขตบางแค เขตภาษีเจริญ
3.เป็นผู้มีอายุระหว่าง 18-59 ปี (เกิดระหว่างวันที่ 15 พ.ค. 2504 – 15 มี.ค. 2546)
– ผู้มีอายุระหว่าง 50-59 ปี (เกิดระหว่างวันที่ 15 พ.ค. 2504 – 15 มี.ค. 2514) ลงทะเบียนได้ตั้งแต่วันนี้เป็นต้นไป
– ผู้มีอายุระหว่าง 18-49 ปี (เกิดระหว่างวันที่ 16 มี.ค. 2514 – 15 มี.ค. 2546) เริ่มลงทะเบียนตั้งแต่วันที่ 17 มี.ค.นี้ โดยกลุ่มนี้จะได้รับวัคซีนในลำดับถัดไป
สำหรับการลงทะเบียน สามารถลงทะเบียนฉีดวัคซีนได้ 2 แบบ ทั้งแบบลงทะเบียนผ่าน Line Official “หมอพร้อม” ส่วนผู้ที่ไม่สะดวกใช้โทรศัพท์สมาร์ทโฟนสามารถลงทะเบียนได้ที่โรงพยาบาลสังกัดสำนักการแพทย์ กทม. หรือศูนย์บริการสาธารณสุขทุกแห่งใกล้บ้าน
“ขอให้ประชาชนมั่นใจในการฉีดวัคซีนที่มีมาตรฐาน โดยบุคลากรทางการแพทย์ และขอยืนยันว่า กทม.จะจัดสรรวัคซีนให้เพียงพอสำหรับทุกคน” ผู้ว่าราชการกรุงเทพมหานคร กล่าว